হকার হোক বা দখলদার। বরাবর তাদের প্রতি সহানুভূতিশীল থেকেছে মমতা বন্দ্যোপাধ্যায় সরকার। তার জন্য উন্নয়নমূলক কাজ থেমে থাকলেও কড়া পদক্ষেপ নেওয়ার বিরোধী তৃণমূল সরকার। শাসক দল পরিচালিত পুরসভা, পঞ্চায়েতের ক্ষেত্রেও একই নীতি প্রযোজ্য। কিন্তু এবার উলটো পথেই হাঁটল তৃণমূল পরিচালিত উত্তর দমদম পুরসভা। কোনও পুনর্বাসন না দিয়েই প্রায় সাতশো হকার এবং জবরদখলকারীকে সরিয়ে দিল শাসক দল পরিচালিত এই পুরসভা। 
পুরসভা কর্তৃপক্ষের অবশ্য দাবি, সুপ্রিম কোর্টের নির্দেশ মেনে উচ্ছেদ হবে। বিরোধী নেতারা পালটা প্রশ্ন তুলেছেন, আদালতের এমন কত নির্দেশ তো দিনের পর দিন কার্যকর হয় না। এসপ্ল্যানেড চত্বরেও তো হকারের মেলা। তাঁদের দৌরাত্ম্যে পথচলতি মানুষকেই সমস্যায় পড়তে হয়। অথচ তাঁদের উচ্ছেদ করা হয় না। যেমন থাকার তেমনই থেকে যান তাঁরা। 

এই বিষয়ে অন্যান্য খবর

হকার-দাপট শপিং মল চত্বরে, সমাধানে বৈঠকের পরিকল্পনা


বৃহস্পতিবার থেকেই উত্তর দমদম পুরসভার অন্তর্ভুক্ত গুরুত্বপূর্ণ রাস্তা এমবি রোডের দু' পাশে হকার উচ্ছেদ শুরু হয়েছে। এই এলাকা এমনিতেই জনবহুল। এখানে বাজার বসে, যানবাহনের ঢল নামে। পথচলতি মানুষের ভিড় চোখে পড়ে। দুর্ঘটনামুক্ত রাখতে যশোর রোডের বিরাটি মোড় থেকে বেলঘড়িয়া পর্যন্ত প্রায় চার কিলোমিটার লম্বা কর্মব্যস্ত রাস্তায় উচ্ছেদ অভিযান চলবে। শ্রমিক সংগঠন সিটু-র দাবি অনুযায়ী প্রায় সাতশো হকারকে উচ্ছেদ করা হবে। উপার্জন বন্ধ হবে অসংখ্য মানুষের। কাউকেই কোনও পুনর্বাসন দেওয়া হচ্ছে না।

কলকাতায় হকারদের দৌরাত্ম্যে সমস্যায় পড়েন পথচারীরা। 
বিপদ বুঝে স্থানীয় প্রভাবশালী তৃণমূল নেতাদের দ্বারস্থ হয়েছিলেন হকাররা। কিন্তু আদালতের নির্দেশের কথা বলে তাঁরা কার্যত হাত তুলে নিয়েছেন। ফলে মাথায় হাত ব্যবসায়ীদের।
কিন্তু তৃণমূল পরিচালিত পুরসভা এত কড়া কেন? পুরসভার চেয়ারম্যান কল্যাণ কর বলেন, "স্থানীয় এক বাসিন্দাই সুপ্রিম কোর্টে মামলা করেছেন। পূর্ত দফতর সেই নির্দেশ কার্যকর করছে। আমাদের কিছু করার নেই।" যদিও আদালতের নির্দেশ কার্যকর করার বিষয়ে সরকারি তৎপরতায় ক্ষুব্ধ হকাররা।

উচ্ছেদের আগে নিজেরাই সরে যাচ্ছেন বিরাটির হকাররা। 
স্থানীয় বিধায়ক সিপিএম-এর তন্ময় ভট্টাচার্যের দাবি, "পুনর্বাসন না দিয়ে হকার উচ্ছেদ না করার কথা বলেছি আমরা। আদালতের নির্দেশের বিরুদ্ধে কিছু বলব না। কিন্তু আদালত তো অম্বিকেশ মহাপাত্রকেও ক্ষতিপূরণ দিতে বলেছে। পুনর্বাসন দিয়ে হকারদের একমাস সময় দিলে তাঁরা এমনই সরে যেতেন।" 
পুনর্বাসন নিয়ে আশ্বাস না দিলেও ভবিষ্যতে স্থানীয় হকারদের জন্য কিছু করা যায় কি না, তা খতিয়ে দেখার কথা বলেছেন পুরপ্রধান। হকাররা অবশ্য আর ভরসা পাচ্ছেন না। উচ্ছেদের আগেই অনেকেই দোকান সরিয়ে নিয়েছেন।
হকার উচ্ছেদের ফলে বেশ কয়েকটি বাজারও উঠে যাবে। যার জেরে সমস্যায় পড়বেন বেশ কয়েক হাজার বাসিন্দাও। এর আগে বিধাননগর, দক্ষিণ দমদম পুর এলাকায় উচ্ছেদ হয়েছে। এবার উত্তর দমদম।
 
শহরতলির হকাররা এখন সত্যিই আতঙ্কে।